La diversitat de models familiars és avui una realitat a la qual els poders públics han de donar respostes.
De la definició tradicional de família basada en el matrimoni i en el repartiment de càrregues i funcions per raó del sexe, s'ha passat a la definició que considera la família un nucli de convivència basat en relacions paritàries entre les persones membres i en el qual aquestes troben l'espai idoni per al seu desenvolupament social i afectiu, així com un eix central en la socialització i en l'educació dels infants.
El concepte de família, per tant, ha adquirit un significat més ampli que abasta la diversitat de famílies que formen la societat catalana.
A aquest fet responen les últimes reformes legislatives, com la Llei 3/2005, de 8 d'abril, de modificació de la Llei 9/1998, del Codi de família, de la Llei 10/1998, d'unions estables de parella, i de la Llei 40/1991, del Codi de successions per causa de mort en el dret civil de Catalunya, en matèria d'adopció i de tutela.
L'Estatut d'autonomia de Catalunya (EAC) recull expressament, a l'article 16, el dret de totes les persones a rebre prestacions socials i ajuts públics per atendre les càrregues familiars, d'acord amb els requisits establerts per la llei; igualment, l'article 40 de l'Estatut preveu que els poders públics han de garantir la protecció jurídica, econòmica i social de les diverses modalitats de família que regulen les lleis, com a estructura bàsica i factor de cohesió social i com a primer nucli de convivència de les persones.
També disposa que els poders públics han de promoure les mesures econòmiques i normatives de suport a les famílies dirigides a garantir la conciliació de la vida laboral, familiar i personal i a tenir descendència.
Quant a l'àmbit competencial, l'article 166.4 de l'EAC configura com a competència exclusiva de la Generalitat la promoció de les famílies i de la infància, que inclou, en tot cas, les mesures de protecció social i la seva execució.
La Llei 18/2003, de 4 de juliol, de suport a les famílies, disposa que la finalitat d'aquesta és establir les bases i les mesures per a una política de suport i protecció a la família i, per tant, determina els drets i les prestacions destinats a donar suport a les famílies.
D'acord amb el preàmbul de la Llei, els poders públics estan obligats a garantir la igualtat d'oportunitats a les famílies amb més càrregues, com les famílies amb infants petits i les famílies nombroses i monoparentals, i a donar suport a les famílies amb infants a càrrec, per lluitar contra la marginació crònica i el perill d'exclusió social i per facilitar l'exercici d'una maternitat i una paternitat responsables, vetllant per l'interès superior de l'infant.
La Llei de suport a les famílies s'ha de desplegar en els diversos àmbits i, pel que fa a la Secretaria de Polítiques Familiars i Drets de Ciutadania, cal desenvolupar la regulació de les famílies monoparentals i de les famílies nombroses i, alhora, de les prestacions econòmiques i dels ajuts per a les famílies amb infants a càrrec.
Aquest Decret regula, per tant, el reconeixement de la condició de família monoparental, la qual comporta una novetat en la legislació catalana, alhora que estableix el procediment de reconeixement i d'expedició del títol de família nombrosa i del de família monoparental i recull, per primer cop en un decret, les prestacions econòmiques i els ajuts a les famílies amb infants a càrrec, regulades fins ara a través d'ordres anuals de convocatòria.
La regulació a través de decret atorga més seguretat i continuïtat en els àmbits esmentats i supleix buits legals existents quant al procediment de reconeixement i d'expedició de títols de família nombrosa.
L'article 2 de la Llei 18/2003 estableix que són destinatàries de les mesures de suport a les famílies les persones membres de família nombrosa i les de família monoparental; igualment, la disposició addicional tercera esmenta que en el desplegament reglamentari d'aquesta Llei, el Govern ha de tenir en compte el problema específic de les famílies monoparentals i de les famílies nombroses, per tal de fer efectiu el principi d'igualtat establert a l'Estatut.
D'altra banda, també cal fer menció a la disposició addicional quarta, relativa a la perspectiva de gènere, en el sentit d'integrar-la en el desplegament reglamentari de la Llei i de tenir en compte les necessitats de les dones en les mesures de protecció a la família, qüestió especialment rellevant en relació amb les famílies monoparentals.
Pel que fa a les famílies nombroses, convé destacar que la Llei estatal 40/2003, de 18 de novembre, de protecció a les famílies nombroses, va substituir la normativa anterior datada de l'any 1971 i, per tant, obsoleta, alhora que ha estat desplegada posteriorment pel Reial decret 1621/2005, de 30 de desembre, pel qual s'aprova el Reglament de protecció a les famílies esmentades.
Es tracta d'una normativa estatal que convé desenvolupar pel que fa al procediment d'expedició del títol d'acreditació d'aquesta condició.
La Llei estatal 40/2003, de protecció a les famílies nombroses, regula el concepte i les condicions de família nombrosa i, pel que fa al reconeixement de la seva condició, estableix en l'article 5.2 que correspon a la comunitat autònoma de residència de la persona sol·licitant la competència per al reconeixement de la condició de família nombrosa, com també per a l'expedició i per a la renovació del títol que acredita aquesta condició i categoria.
D'altra banda, el títol II de la Llei de suport a les famílies regula les prestacions econòmiques i els ajuts per a les famílies, entre les quals hi ha la prestació econòmica de caràcter universal per infant a càrrec, la prestació econòmica de caràcter universal per part o adopció múltiple i l'ajut per adopció i acolliment.
Pel que fa a l'articulat que cal desenvolupar, destaca l'article 10, que regula la prestació econòmica de caràcter universal per infant a càrrec, que s'ha atorgat des de l'any 2004 a les famílies amb infants de menys de tres anys i a les famílies nombroses o famílies monoparentals amb infants de menys de sis anys, amb independència dels ingressos familiars.
Cal esmentar que, amb anterioritat a l'aprovació de la Llei de suport a les famílies, des de l'any 1999, s'atorguen ajuts per a les famílies amb infants de menys de tres anys; des de l'any 2002, també per a les famílies nombroses amb infants de menys de sis anys, i des de l'any 2003, esdevenen prestacions de caràcter universal, amb independència dels ingressos de la família.
A partir de l'any 2004 s'introdueixen com a beneficiàries a la convocatòria corresponent les famílies monoparentals amb infants de menys de sis anys, les quals reben, per tant, un tractament equiparat al de les famílies nombroses per edat dels infants i per l'import que s'ha de percebre per cada infant.
També el mateix any es publica una ordre amb un ajut per a les famílies en situació d'especial vulnerabilitat amb part o adopció múltiple de tres infants o més fins als dotze anys.
Mitjançant l'Ordre de 2005 es va incorporar una nova prestació de caràcter universal per part, adopció o acolliment múltiple de dos infants o més i, posteriorment, l'any 2006, es va incorporar l'ajut per adopció internacional, a l'empara de l'article 12 de la Llei 18/2003, i es va ampliar l'ajut per famílies amb part, adopció o acolliment múltiple també en cas de part, adopció o acolliment doble fins als tres anys d'edat.
Formalment, aquest Decret està estructurat en cinc capítols que contenen 60 articles i una part final que es compon de tres disposicions addicionals, una disposició transitòria i tres disposicions finals.
El capítol primer, relatiu a les disposicions generals, estableix l'objecte del Decret, que és el desenvolupament parcial de la Llei 18/2003, de 4 de juliol, de suport a les famílies, en els àmbits de les famílies monoparentals, del reconeixement de la condició i l'acreditació d'aquestes i de les famílies nombroses, i del règim de diverses prestacions econòmiques i ajuts que el Govern de la Generalitat, mitjançant el Departament d'Acció Social i Ciutadania, atorga a les famílies en desenvolupament d'aquesta Llei.
Paral·lelament, determina el concepte de família, fill o filla, persona progenitora i persona discapacitada o incapacitada per treballar, tots a l'efecte d'aquest Decret.
El capítol segon regula les famílies nombroses d'acord amb el concepte recollit a la Llei estatal 40/2003, de 18 de novembre, de protecció a les famílies nombroses, al qual ja remet la Llei 18/2003.
També es consideren famílies nombroses, d'acord amb el dret civil de Catalunya, i sempre que compleixin els requisits necessaris per ser-ho, les unions estables de parella amb independència de l'orientació sexual.
Pel que fa al capítol tercer, aquest està dedicat a les famílies monoparentals.
Inclou el concepte de família monoparental, les condicions que han de complir els fills o filles i les categories.
Es tracta d'una novetat que possibilita la identificació d'aquestes famílies per donar-los un suport específic des dels diversos àmbits d'actuació pública, amb més protecció, determinada per la pertinença a la categoria especial, en funció de les circumstàncies familiars.
És un primer pas en el reconeixement social de les famílies monoparentals, el punt de partida que possibilita l'atorgament de beneficis i avantatges per a aquestes.
El concepte de família monoparental recollit en aquest capítol engloba també els supòsits d'una persona progenitora, amb un o més fills o filles menors, la qual no percep pensió d'aliments per part de l'altra persona progenitora o bé la percep en una quantia inferior a la determinada en el Decret.
També s'afegeix que el fet de contraure matrimoni o constituir una unió estable de parella d'acord amb la legislació civil catalana comporta la pèrdua de condició de família monoparental.
El capítol quart recull el procediment de reconeixement i d'expedició de títols de famílies nombroses i famílies monoparentals.
Per raons d'operativitat, el Decret regula conjuntament el procediment d'ambdues classes de títols.
Només en cas de diferències entre un procediment i l'altre, el Decret ho especifica i ho regula de manera separada.
A grans trets, comprèn tot allò referent a la presentació de sol·licituds.incloent-hi les telemàtiques-, documentació, tramitació i resolució, lliurament de títols, validesa i renovació dels títols, les obligacions de les persones titulars i el règim sancionador.
També convé tenir present que la condició de família nombrosa i de família monoparental s'acredita mitjançant un títol col·lectiu i un d'individual per cada persona membre de la família, dels quals es determina el contingut detallat.
Les prestacions econòmiques i els ajuts per a les famílies es troben recollides al capítol cinquè, el qual està dividit en set seccions.
A la secció 1, disposicions generals, s'enumeren les prestacions econòmiques i els ajuts inclosos en el Decret:
- Prestació econòmica per infant a càrrec.
- Prestació econòmica per part, adopció, tutela o acolliment múltiple.
- Ajut per part, adopció, tutela o acolliment múltiple sotmès al nivell d'ingressos de la unitat familiar.
- Ajut per adopció internacional sotmès al nivell d'ingressos de la unitat familiar.
També s'estableix la naturalesa d'aquestes prestacions i ajuts.
En aquest sentit, es diferencia entre les prestacions econòmiques universals, que es configuren com a prestacions de dret subjectiu, amb independència dels ingressos de les famílies, i els ajuts, els quals s'atorguen d'acord amb les disponibilitats pressupostàries, en funció del nivell d'ingressos de les famílies o d'altres consideracions establertes a la Llei de pressupostos o al desplegament reglamentari present o futur de la Llei 18/2003.
Les famílies destinatàries, la compatibilitat i el finançament es troben igualment regulats en aquesta mateixa secció.
La secció 2 regula la prestació econòmica de caràcter universal per infant a càrrec, amb la determinació de l'objecte, de les persones perceptores, de la unicitat de la prestació, de l'inici i la finalització dels efectes econòmics de la prestació i del pagament, el qual s'efectua d'ofici, llevat de la primera anualitat.
La secció 3 regula la prestació econòmica de caràcter universal per part, adopció, tutela o acolliment múltiple; la secció 4, l'ajut per part, adopció, tutela o acolliment múltiple sotmès al nivell d'ingressos de la unitat familiar, i la secció 5, l'ajut per adopció internacional sotmès al nivell d'ingressos de la unitat familiar.
La secció 6 estableix el procediment d'atorgament de les prestacions econòmiques i dels ajuts per a les famílies, des de la formalització de les sol·licituds, el termini de presentació d'aquestes, la documentació i la validació de dades fins a la tramitació, la resolució i els recursos.
En aquest sentit, cal destacar que s'ha simplificat al màxim el procediment i s'han reduït els documents acreditatius que han de presentar les famílies, de manera que es potencien els mitjans tècnics i la col·laboració entre les administracions afectades per validar les dades, a fi d'una eficàcia major i d'una modernització de l'Administració de la Generalitat.
La secció 7 regula el seguiment i el control, incloent-hi les obligacions de les persones perceptores i el reintegrament d'ingressos per prestacions o ajuts percebuts indegudament.
Per acabar, el Decret estableix com a disposicions addicionals la gestió per part de les oficines d'atenció a la ciutadania, i la promoció dels beneficis i dels avantatges per a les famílies amb títols.
La disposició transitòria versa sobre el règim de les prestacions econòmiques i els ajuts de les famílies monoparentals l'any 2009.
De les disposicions finals, convé destacar que l'entrada en vigor s'estableix als vint dies de la seva publicació, amb excepció del capítol dedicat a les prestacions econòmiques i als ajuts, el qual entra en vigor el dia 1 de gener de 2010.
Vist el Dictamen 11/2009 del Consell del Treball, Econòmic i Social de Catalunya;
D'acord amb el Dictamen 216/09 de la Comissió Jurídica Assessora, aprovat a la reunió de 23 de juliol de 2009;
Aquest Decret té per objecte el desenvolupament parcial de la Llei 18/2003, de 4 de juliol, de suport a les famílies, en l'àmbit de les famílies monoparentals, del reconeixement de la condició i l'acreditació d'aquestes i de les famílies nombroses, i del règim de diverses prestacions econòmiques i ajuts que el Govern de la Generalitat, mitjançant el departament competent en matèria de polítiques familiars, atorga a les famílies en desenvolupament d'aquesta Llei.
A l'efecte d'aquest Decret, es determinen els conceptes següents:
a) Es considera família la formada pels destinataris de les mesures de suport a les famílies establerts a la Llei 18/2003, de 4 de juliol, de suport a les famílies.
b) Es considera condició equiparada a la de fill o filla la persona menor tutelada o acollida preadoptivament o simple amb caràcter permanent o amb una durada superior a un any amb la qual es conviu, i es considera condició equiparada a la de persona progenitora la persona tutora i la persona acollidora.
c) Es considera persona discapacitada la persona que té reconegut un grau de minusvalidesa igual o superior al 33%, i persona incapacitada per treballar la persona que té reconeguda la discapacitat en un grau equivalent al de la incapacitat permanent absoluta o gran invalidesa.
3.1 Són famílies nombroses les determinades a la legislació vigent i les encapçalades per persones que conviuen constituint una unió estable de parella, d'acord amb el dret civil de Catalunya, i que compleixin les condicions per ser família nombrosa.
3.2 Quan les persones progenitores no conviuen, cadascuna d'elles pot demanar l'expedició del títol, sempre que compleixin les obligacions inherents als deures de la potestat.
3.3 També pot demanar l'expedició del títol qualsevol de les dues persones que encapçalen la família respecte dels fills i filles amb els quals conviuen, tant si són comuns com si no ho són.
3.4 Les persones progenitores no poden ser titulars de dues unitats familiars al mateix temps.
3.5 També poden demanar, si escau, l'expedició del títol de família nombrosa, els ascendents o qualsevol component de la unitat familiar amb capacitat legal.
Condició de família monoparental
4.1 Les famílies monoparentals són les que estan formades per un o més fills o filles que compleixen els requisits establerts a l'apartat 3 d'aquest article i que conviuen i depenen econòmicament d'una sola persona.
4.2 A l'efecte d'aquest Decret es consideren, en tot cas, famílies monoparentals les següents:
a) Aquella en la qual el pare o la mare, amb fills o filles a càrrec, conviu alhora amb una altra persona o persones amb cap de les quals té relació matrimonial o d'unió estable de parella, d'acord amb la legislació civil catalana.
b) Aquella constituïda per una persona vídua o en situació equiparada, amb fills o filles que en depenguin econòmicament, sense que a aquest efecte es tingui en compte la percepció de pensions de viduïtat o d'orfenesa.
c) Aquella en la qual la persona progenitora que té la guarda dels fills o filles no percep pensió pels aliments d'ells o elles establerta judicialment o, tot i percebre-la, aquesta és inferior a la meitat de l'import de l'indicador de renda de suficiència de Catalunya (IRSC) vigent mensual per cada fill o filla.
d) Aquella en la qual la persona progenitora amb fills o filles a càrrec ha patit violència d'acord amb la Llei 5/2008, de 24 d'abril, del dret de les dones a eradicar la violència masclista, per part de l'altra persona progenitora o convivent.
e) Aquella en la qual la persona progenitora amb fills o filles a càrrec ha patit abandonament de família per part de l'altra persona progenitora o convivent.
f) Aquella en la qual una de les persones progenitores convivents hagi estat en situació de privació de llibertat, d'hospitalització o d'altres causes similars durant un període igual o superior a un any.
4.3 Per tal que es reconegui i es mantingui la condició de família monoparental, els fills o filles han de complir les condicions següents:
a) Ser menors de 21 anys, o tenir una discapacitat o estar incapacitats per treballar, amb independència de l'edat.
Aquest límit d'edat s'amplia fins als 25 anys si cursen estudis d'educació universitària en els diversos cicles i modalitats, de formació professional de grau superior, d'ensenyaments especialitzats de nivell equivalent als universitaris o professionals en centres sostinguts amb fons públics o privats, o qualsevol altre de naturalesa anàloga, o bé si cursen estudis encaminats a obtenir un lloc de treball.
b) Conviure amb la persona progenitora.
S'entén que la separació transitòria d'un període igual o inferior a dos anys motivada per raó d'estudis, feina, tractament mèdic, rehabilitació o altres causes similars, incloent-hi els supòsits de força major, privació de llibertat de la persona progenitora o dels fills o filles o internament d'acord amb la normativa reguladora de la responsabilitat penal dels menors no trenca la convivència entre la persona progenitora i els fills o filles, encara que sigui conseqüència d'un trasllat temporal a l'estranger.
Es considera que hi ha dependència econòmica sempre que els fills o filles no obtinguin, cadascun d'ells, uns ingressos per rendiment del treball superiors, en còmput anual, a l'IRSC vigent.
4.4 Les persones membres de la unitat familiar han de tenir la residència a Catalunya i la nacionalitat espanyola o d'un estat membre de la Unió Europea o d'algun dels estats restants que formen part de l'Acord sobre l'Espai Econòmic Europeu o, si tenen la residència en un altre estat membre de la Unió Europea o de l'Acord sobre l'Espai Econòmic Europeu, però com a mínim una de les persones progenitores de la unitat familiar exerceixi una activitat a Catalunya.
Les persones membres de la unitat familiar, nacionals de països diferents dels esmentats tenen, a l'efecte d'aquest Decret, dret al reconeixement de la condició de família monoparental en igualtat de condicions que les persones amb nacionalitat espanyola, sempre que siguin residents a Catalunya totes les persones membres que donen dret als beneficis establerts i d'acord amb la normativa d'estrangeria vigent.
4.5 Una família monoparental perd aquesta condició, a l'efecte d'aquest Decret, en el moment en el qual la persona que encapçala aquesta unitat familiar contrau matrimoni amb una altra persona o constitueix una unió estable de parella d'acord amb la legislació civil catalana, o bé aquesta unitat familiar deixa de complir qualsevol de les condicions establertes en aquest Decret per tenir la condició de família monoparental.
Categories de les famílies monoparentals
Les famílies monoparentals es classifiquen en dues categories:
Les famílies monoparentals de dos o més fills o filles.
Les famílies monoparentals en les quals o bé la persona progenitora o bé un fill o filla sigui persona discapacitada o estigui incapacitada per treballar.
b) General: les famílies monoparentals que no es trobin en les situacions descrites en l'apartat anterior.
Procediment de reconeixement i d'expedició de títols de famílies nombroses i famílies monoparentals
Competència per al reconeixement de la condició de famílies nombroses i de la condició de famílies monoparentals i per a l'expedició dels títols
Correspon al departament competent en matèria de polítiques familiars el reconeixement de la condició de família nombrosa i de família monoparental, i de la categoria que correspongui dins de cadascuna, a les famílies residents a Catalunya que reuneixin els requisits establerts, com també l'expedició i la renovació del títol que ho acredita.
Sol·licituds de títols de família nombrosa o família monoparental
7.1 Els procediments d'expedició de títols s'inicien a sol·licitud de qualsevol persona membre de la unitat familiar amb capacitat legal.
7.2 Les sol·licituds de títol de família nombrosa han d'anar signades com a mínim per una de les dues persones progenitores, i les de títol de família monoparental, per la persona progenitora que encapçala la unitat familiar.
En el cas que s'hagin de tenir en compte els ingressos d'altres persones membres de la unitat familiar, aquestes també han de signar la sol·licitud i, en cas de cessió de dades a altres administracions a efecte d'aplicació de beneficis derivats del títol de família nombrosa, han de signar la sol·licitud les dues persones progenitores.
7.3 Les sol·licituds s'han de formalitzar en impresos normalitzats que es faciliten a les dependències del departament competent en matèria de polítiques familiars i a les dependències que consten al portal d'Internet de la Generalitat de Catalunya.
També es poden trobar al portal d'Internet de la Generalitat de Catalunya.
La sol·licitud es pot presentar de manera presencial, en qualsevol moment, juntament amb la documentació acreditativa, a les dependències relacionades al portal d'Internet de la Generalitat de Catalunya i, en tot cas, d'acord amb el que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La sol·licitud també es pot presentar de manera telemàtica, d'acord amb el procediment establert a l'Ordre BES/262/2002, de 15 de juliol, per la qual s'aprova la tramitació telemàtica del procediment de sol·licitud i renovació del títol de família nombrosa (DOGC núm. 3684, de 24.7.2002), a través del portal de la Generalitat de Catalunya.
Aquesta Ordre també és aplicable per a les sol·licituds de títols de famílies monoparentals.
En el cas que no sigui possible verificar totes les dades necessàries per a l'expedició del títol d'acord amb la informació de què disposa l'Administració de la Generalitat de Catalunya, o d'altres administracions públiques que es pugui consultar, i en tant que no es disposi dels mitjans tècnics que permetin la validació de les dades i la presentació de documents i còpies electròniques, s'ha de presentar la documentació que escaigui en suport paper d'acord amb el que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
11.1 La documentació que cal aportar juntament amb l'imprès de sol·licitud ha de ser l'original i la fotocòpia o fotocòpia compulsada dels documents següents:
11.1.1 En el cas de sol·licitud de títol nou de família nombrosa.
a) Document identificador de la persona o de les persones sol·licitants i dels fills o filles de més de 18 anys que formen part de la unitat familiar.
c) Certificat de convivència de la unitat familiar dels últims dos anys o acta notarial en el cas d'unions estables de parella amb fills o filles no comuns.
d) Certificat d'estudis en cas de fills o filles de més de 21 anys que formen part de la unitat familiar o matrícula abonada de l'any en curs.
e) Certificat de defunció de l'altra persona progenitora, en el supòsit de no figurar aquesta en el llibre de família.
f) Resolució judicial en procediments de família que estableixin mesures de guarda o pensions d'aliments.
g) Declaració jurada de complir els deures inherents a la potestat en el cas que no hi hagi convivència amb els fills o filles.
11.1.2 En el cas de sol·licitud de títol nou de família monoparental.
a) Document identificador de la persona sol·licitant i dels fills o filles de més de 18 anys que formen part de la unitat familiar.
Documentació específica, per a cada un dels supòsits:
c) Certificat d'estudis en cas de fills o filles de més de 21 anys que formen part de la unitat familiar o matrícula abonada de l'any en curs.
d) Certificat de defunció de l'altra persona progenitora, en el supòsit de no constar aquesta en el llibre de família.
e) Resolució judicial en procediments de família que estableixin mesures de guarda i custòdia o pensions d'aliments.
f) Resolució judicial acreditativa que s'ha iniciat procediment d'execució de sentència per impagament de pensions d'aliments.
g) Resolució judicial, o bé qualsevol altre mitjà de prova establert per la legislació vigent, acreditatiu de situació de violència.
h) Resolució judicial d'incoació de diligències prèvies per un delicte d'abandonament o bé qualsevol altra mitjà de prova establert per la legislació vigent que acrediti aquesta situació d'abandonament.
i) Certificat de permanència en centre d'execució penal.
j) Certificat de permanència en centre hospitalari.
k) Declaració de l'impost de la renda de les persones físiques (IRPF) del darrer exercici disponible dels fills o filles de més de 18 anys, només en el cas de no autoritzar l'òrgan gestor a obtenir les dades econòmiques directament de l'Agència Tributària de Catalunya.
l) Declaració jurada de no constituir unió estable de parella ni haver contret matrimoni amb una altra persona.
11.2 L'òrgan gestor pot demanar, durant el procediment, la documentació que estimi necessària per resoldre la sol·licitud, d'acord amb la normativa vigent.
11.3 En el cas de no disposar de la documentació requerida, es poden aportar altres documents acreditatius de les diferents circumstàncies familiars o personals.
L'òrgan que ha de resoldre la concessió dels títols ha de valorar la idoneïtat d'aquesta documentació aportada a l'únic efecte del que regula aquest Decret.
12.1 La tramitació de les sol·licituds dels títols correspon a l'òrgan directiu que tingui atribuïdes funcions en matèria de polítiques familiars i la resolució, a la persona titular d'aquest òrgan directiu.
12.2 El termini màxim per emetre i notificar la resolució és de sis mesos a comptar de l'endemà de la data de presentació de la sol·licitud.
12.3 Un cop transcorregut el termini fixat sense que s'hagi notificat resolució expressa, s'ha d'entendre estimada la sol·licitud del títol de família nombrosa i de família monoparental.
Expedició i lliurament del títol acreditatiu
13.1 Per acreditar la condició de família nombrosa o de família monoparental, s'expedeix un títol col·lectiu per a tota la família i un títol individual per a cadascuna de les persones que la componen amb la finalitat d'accedir als beneficis associats a aquesta condició.
13.2 Els títols de família nombrosa s'expedeixen i es lliuren a la persona o persones sol·licitants, juntament amb la resolució estimatòria, el mateix dia que té entrada la sol·licitud si es fa de manera presencial a les dependències esmentades a l'article 8 d'aquest Decret, sempre que es compleixin tots els requisits per tenir la condició de família nombrosa i s'aporti tota la documentació acreditativa.
En un altre cas, la resolució es notifica a les persones interessades posteriorment, juntament amb la tramesa dels títols corresponents, si escau.
13.3 Els títols de família monoparental s'expedeixen i es lliuren a la persona sol·licitant, juntament amb la resolució estimatòria, en un moment posterior a la seva sol·licitud, sempre que es compleixin tots els requisits per tenir la condició de família monoparental i s'aporti tota la documentació acreditativa, en tant que no sigui possible la seva expedició i el seu lliurament en el mateix moment de la presentació de la sol·licitud a les dependències esmentades a l'article 8 d'aquest Decret.
13.4 A les famílies que alhora tenen dret al reconeixement com a família nombrosa i com a família monoparental, se'ls expedeix cadascun dels títols, que són compatibles, si bé els beneficis de la mateixa classe o naturalesa no són acumulatius, llevat que s'estableixi el contrari.
14.1 El títol col·lectiu de família nombrosa o de família monoparental ha de contenir, com a mínim, les dades següents:
c) Nom i cognoms i documents identificadors de la persona o persones progenitores titulars.
d) Nom i cognoms i data de naixement dels fills o filles.
e) La data d'expedició del títol o, si escau, de la renovació.
f) La data límit de validesa del títol.
g) Una referència expressa a la Llei 18/2003, de 4 de juliol, de suport a les famílies i, en el cas del títol de família nombrosa, també a la Llei 40/2003, de 18 de novembre, de protecció a les famílies nombroses.
14.2 El títol individual ha de contenir el nom i cognoms de la persona titular d'aquest i les dades recollides a les lletres a, b, e i f de l'apartat 1.
Contra la resolució, que no exhaureix la via administrativa, es pot interposar recurs d'alçada en el termini d'un mes davant l'òrgan superior jeràrquic, en els termes que estableixin els articles 114 i següents de la Llei 30/1992, de 26 de novembre, de règim jurídic de les administracions públiques i del procediment administratiu comú.
16.1 El títol de família nombrosa té una validesa fins que el fill o filla de més edat faci 21 anys, i a partir d'aquest moment, té una validesa biennal, tret dels supòsits recollits a l'apartat 3 d'aquest article, sempre que es continuïn complint els requisits per tenir la condició de família nombrosa.
16.2 El títol de família monoparental té una validesa de quatre anys, però quan el fill o filla de més edat faci 21 anys, tindrà una validesa biennal, tret dels supòsits recollits a l'apartat 3 d'aquest article.
16.3 Els supòsits específics de validesa de títols són els següents:
a) En el cas que els acolliments simples tinguin una durada superior a un any, els títols tenen una validesa d'igual durada.
b) En cas de persones estrangeres residents, els títols tenen una validesa igual a la del document acreditatiu de residència.
Si la renovació d'aquest document està en tramitació, els títols tenen una validesa de sis mesos de durada.
c) En el cas d'acreditació d'estudis mitjançant matrícules de l'any anterior pel fet de no haver formalitzat encara la matrícula de l'any en curs i de matrícules de les quals no consti el pagament, els títols tenen una validesa de tres mesos.
d) En el cas que l'atorgament del títol depengui dels ingressos, la validesa d'aquest és anual.
e) En el cas de títols atorgats a l'empara de l'article 4.2.c) d'aquest Decret, i només en el supòsit de no percebre pensió d'aliments, la validesa del títol és de dos anys.
f) En el cas de títols atorgats a l'empara de l'article 4.2.d) d'aquest Decret, la validesa del títol és de dos anys.
g) En el cas dels títols atorgats a l'empara de l'article 4.2.f) d'aquest Decret, la validesa del títol és d'un any.
Dates d'efectes inicial i final
17.1 Els beneficis concedits a les famílies nombroses i a les famílies monoparentals produeixen efectes des de la presentació de la sol·licitud de reconeixement o renovació del títol, sempre que en aquell moment compleixin els requisits i la resolució administrativa que es dicti sigui favorable a aquest reconeixement o renovació.
17.2 Els efectes es deixen de produir, tant en el moment en què s'exhaureix el termini de validesa establert en el títol, com en el moment en què es deixen de complir els requisits de condició de família nombrosa o de família monoparental.
Amb aquesta finalitat, les famílies han d'atendre els requeriments de documentació o els aclariments que el departament competent en matèria de polítiques familiars els adreci per comprovar les dades que acreditin el compliment dels requisits.
Renovació i cancel·lació del títol
18.1 El títol de família nombrosa o monoparental s'ha de renovar o cancel·lar, a més de quan s'ha esgotat el període de validesa, quan variï qualsevol de les condicions que van donar lloc a l'expedició del títol o a una renovació posterior del títol i això comporti un canvi de categoria o la pèrdua de la condició de família nombrosa o monoparental.
També s'ha de renovar quan algun dels fills o filles deixi de complir les condicions per figurar com a persona membre de la família nombrosa o monoparental, encara que això no comporti modificació de la categoria en què està classificada o la pèrdua d'aquesta condició.
18.2 En tot cas, els títols també s'han de renovar cada dos anys a partir que el fill o filla de més edat faci 21, tret dels supòsits previstos en l'article 16.3.
Procediment de renovació dels títols
19.1 Per sol·licitar la renovació del títol, les persones han de formalitzar l'imprès de sol·licitud d'acord amb el que preveu l'article 7.3 i adjuntar la documentació necessària.
19.2 La documentació que cal aportar és la següent:
a) En cas de renovació per caducitat del títol, cal presentar únicament la documentació específica de l'article 11.1 acreditativa del compliment dels requisits.
b) En cas de renovació per variació de circumstàncies familiars o personals, cal presentar només la documentació general que acrediti la variació i la documentació específica quan concorri algun dels supòsits indicats a l'article 11.1.
En cas de desaparició o pèrdua del títol, se'n pot sol·licitar un de nou a qualsevol de les dependències relacionades al portal de la Generalitat de Catalunya, mitjançant l'imprès de sol·licitud corresponent, d'acord amb el que estableix l'article 7.3.
De cada expedició n'ha de restar constància a l'expedient administratiu.
Obligacions de les persones titulars de família nombrosa o de família monoparental
21.1 Les persones titulars d'unitats familiars a les quals s'hagi reconegut el títol de família nombrosa o família monoparental estan obligades a comunicar a l'òrgan directiu que tingui atribuïdes funcions en matèria de polítiques familiars, en el termini màxim de tres mesos, les variacions de les circumstàncies familiars o personals, sempre que aquestes s'hagin de tenir en compte a efecte de la modificació o de l'extinció del dret al títol que tinguin expedit.
21.2 Igualment, les persones titulars estan obligades a presentar, dins del primer trimestre de cada any, una declaració expressiva dels ingressos de la unitat familiar de l'any anterior, excepte quan l'Administració ja disposi d'aquesta informació i, si escau, hagin autoritzat la consulta de dades, sempre que aquestes s'hagin tingut en compte per a la consideració de la família com a nombrosa o monoparental o per a la seva classificació com a categoria especial, en el cas de família nombrosa.
L'òrgan gestor pot comprovar en qualsevol moment la permanència de les circumstàncies i dels requisits que acreditin la conservació del dret al títol de família nombrosa o de família monoparental i resoldre i notificar la cancel·lació del títol i, si escau, l'inici d'un expedient sancionador.
Règim sancionador per a títols de família nombrosa
23.1 El règim sancionador es regeix per les normes del procediment sancionador comú, per la Llei 40/2003, de protecció a les famílies nombroses, i pel que estableix el Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat.
23.2 L'òrgan competent per acordar la incoació del procediment sancionador o, si escau, l'arxiu de les actuacions és la persona titular de l'òrgan directiu que tingui atribuïdes funcions en matèria de polítiques familiars, i l'òrgan competent per a la imposició de sancions o per acordar, si escau, el sobreseïment és la persona titular del departament competent en matèria de polítiques familiars.
Vulneració provada dels drets dels infants
Els expedients oberts a famílies nombroses o famílies monoparentals com a conseqüència de decisions familiars que comportin una vulneració provada dels drets dels infants i dels adolescents, en els termes que preveu l'article 30.2.b) de la Llei 18/2003, de 4 de juliol, de suport a les famílies, comporta la suspensió o la revocació de la mesura de suport familiar que s'hagi atorgat.
Les dades de caràcter personal que s'han de facilitar per a l'obtenció del títol de família nombrosa o de família monoparental regulats en aquest Decret s'han d'incloure en els fitxers aprovats per les ordres corresponents.
Tenen la protecció que determina la Llei orgànica 15/1999, de 13 de desembre, de protecció de les dades de caràcter personal i la normativa de desenvolupament d'aquesta.
26.1 Les prestacions econòmiques universals per a les famílies que regula aquest Decret són les següents:
a) Prestació econòmica per infant a càrrec.
b) Prestació econòmica per part, adopció, tutela o acolliment múltiple.
26.2 Els ajuts econòmics per a les famílies que regula aquest Decret són els següents:
a) Ajut per part, adopció, tutela o acolliment múltiple sotmès al nivell d'ingressos de la unitat familiar.
b) Ajut per adopció internacional sotmès al nivell d'ingressos de la unitat familiar.
Naturalesa de les prestacions i dels ajuts
Les famílies que compleixin els requisits establerts en aquest Decret, amb independència dels ingressos que obtinguin, tenen dret a les prestacions de caràcter universal de l'apartat 1 de l'article 26, mentre que els ajuts de l'apartat 2 d'aquest article s'atorguen en règim de concurrència, en funció de les disponibilitats pressupostàries, dels ingressos de les famílies i d'altres consideracions que s'estableixin en la Llei de pressupostos o en una disposició d'execució d'aquesta.
28.1 Són destinatàries de les prestacions econòmiques i dels ajuts les famílies determinades a l'article 2 de la Llei 18/2003, de 4 de juliol de suport a les famílies, residents a Catalunya.
En tot cas, les persones membres de les famílies destinatàries han de:
Tenir residència legal i viure de manera efectiva i ininterrompuda al territori de Catalunya.
Amb aquesta finalitat, no es considera interrompuda per absències inferiors a 90 dies durant cada any natural de gaudiment de la prestació o de l'ajut, a comptar de la data d'inici dels efectes econòmics.
Conviure efectivament amb l'infant o infants en atenció als quals se sol·licita la prestació econòmica o l'ajut i fer-se'n càrrec econòmicament.
28.2 S'estableix, com a límit màxim per donar dret al gaudiment de les prestacions i dels ajuts regulats en aquest Decret l'edat de 12 anys, tant per als supòsits de part com per als d'adopció, de tutela o d'acolliment.
28.3 Per a les famílies destinatàries per motiu de part, d'adopció, de tutela o d'acolliment, el període durant el qual es té el dret a percebre les prestacions o els ajuts s'inicia a partir de la data de naixement, de l'acta notarial o de la sentència d'adopció, de tutela o d'acolliment, o de la resolució administrativa d'acolliment.
El temps pel qual es reben prestacions o ajuts durant l'acolliment previ a una adopció o una tutela compta al mateix efecte, i l'adopció o la tutela no crea un nou dret a la prestació o a concórrer a un ajut per aquests conceptes.
Les prestacions econòmiques i els ajuts a les famílies regulades en aquest Decret són compatibles entre si i amb la resta de prestacions econòmiques i d'ajuts que preveu la Llei 18/2003, de 4 de juliol, de suport a les famílies, i amb qualsevol altra prestació econòmica familiar atorgada per l'Administració de l'Estat o per les administracions locals de Catalunya.
Les prestacions econòmiques i els ajuts a les famílies resten sotmeses al règim fiscal que correspongui.
Les dades de caràcter personal que s'han de facilitar per obtenir les prestacions i els ajuts s'inclouen en el fitxers aprovats per les ordres corresponents i tenen la protecció que determina la Llei orgànica 15/1999, de 13 de desembre, de protecció de les dades de caràcter personal i la normativa de desenvolupament d'aquesta.
32.1 Les prestacions econòmiques de caràcter universal es financen amb càrrec als pressupostos de la Generalitat i tenen els imports que anyalment estableixi la Llei de pressupostos.
32.2 Els ajuts també es financen amb càrrec als pressupostos de la Generalitat, però si la Llei de pressupostos corresponent no en determina les quanties concretes, correspon al Govern fixar-ne, en funció de l'import màxim global que determini la Llei esmentada, els imports individualitzats atenent a les prioritats que es fixin.
L'objecte de la prestació econòmica de caràcter universal per infant a càrrec és donar suport econòmic a les famílies amb infants per raó de l'atenció que aquestes dediquen en la cura dels seus fills i filles.
34.1 Són persones perceptores de la prestació econòmica per infant a càrrec:
a) Les persones progenitores, o una d'elles, dels infants fins a tres anys, o fins a l'edat que, si escau, determini la Llei de pressupostos corresponent.
b) Les persones progenitores, o una d'elles, en el cas de famílies nombroses, i la persona progenitora única en el cas de famílies monoparentals, d'infants fins a sis anys o fins a l'edat que, si escau, determini la Llei de pressupostos corresponent.
34.2 En els casos d'adopció, de tutela o d'acolliment, els tres o sis anys de gaudiment de la prestació, o el període que es determini en la Llei de pressupostos corresponent, es compten des de la constitució d'aquests, amb el límit d'edat previst a l'article 28.2.
34.3 Per tenir dret a la prestació, en tot cas, la o les persones progenitores que la sol·licitin han d'exercir la guarda dels infants.
Cada infant dóna dret a una única prestació econòmica, malgrat que durant l'any passi a conviure amb una altra o altres persones.
Inici dels efectes econòmics de la prestació
36.1 L'inici dels efectes econòmics de la prestació es produeix el mes de naixement, d'adopció, de tutela o d'acolliment de l'infant o dels infants, sempre que la sol·licitud es presenti dins els terminis establerts a l'article 53.
36.2 En el cas que no s'hagi sol·licitat la prestació en el termini esmentat a l'apartat anterior, l'inici dels efectes econòmics es produirà el mes de gener de l'any de la sol·licitud.
Finalització dels efectes econòmics de la prestació
La finalització dels efectes econòmics de la prestació es produeix el mes anterior en què el nen o la nena fa tres o sis anys, o l'edat que s'estableixi, o en què es compleixi el termini de gaudiment fixat, segons correspongui.
38.1 El departament competent efectua d'ofici el pagament de la prestació econòmica per infant a càrrec, llevat de la primera anualitat en la qual s'ha de presentar sol·licitud.
38.2 En la primera anualitat s'abona la quantia proporcional als mesos de l'any que corresponguin des del mes en què es produeixen els efectes econòmics de la prestació fins al mes desembre, ambdós inclosos.
38.3 Les anualitats següents s'abonen en un pagament sencer corresponent a tota l'anualitat, llevat de la darrera anualitat, en la qual el pagament és proporcional al període que vagi des del mes de gener d'aquella anualitat fins a l'últim mes en què es produeixen els efectes econòmics, ambdós inclosos.
38.4 Aquesta prestació es fa efectiva amb un pagament únic anual.
Prestació econòmica de caràcter universal per part, adopció, tutela o acolliment múltiple
L'objecte de la prestació econòmica de caràcter universal per part, adopció, tutela o acolliment múltiple és donar suport econòmic a les famílies en les quals s'hagi produït un part, una adopció, una tutela o un acolliment múltiple per raó de l'atenció que aquestes dediquen a l'arribada simultània de dos infants o més.
40.1 Són persones perceptores de la prestació econòmica per part, adopció, tutela o acolliment múltiple les persones progenitores o una d'elles, o la persona progenitora única en el cas de famílies monoparentals, que per raó de part, adopció, tutela o acolliment incorporen a la seva família simultàniament més d'un infant.
40.2 La persona o persones esmentades en l'apartat anterior només poden demanar la prestació econòmica per part, adopció, tutela o acolliment múltiple si exerceixen la guarda dels infants.
Els infants que per raó del naixement, l'adopció, la tutela o l'acolliment hagin donat dret a la percepció d'aquesta prestació no poden generar de nou el dret per la constitució d'un nou vincle.
Quantia de la prestació i pagament
42.1 La Llei de pressupostos determina anualment la quantia de la prestació econòmica per part, adopció, tutela o acolliment múltiple, i diferencia els imports en funció del nombre d'infants nascuts, adoptats, tutelats o acollits de manera simultània.
42.2 L'abonament de la prestació es fa efectiu en un sol pagament per l'import total fixat.
Ajut per part, adopció, tutela o acolliment múltiple sotmès al nivell d'ingressos de la unitat familiar
L'objecte és donar suport econòmic a les famílies en les quals s'hagi produït un part, una adopció, una tutela o un acolliment múltiple i tinguin un determinat nivell d'ingressos que acrediti necessitat social, per raó de l'atenció de dos infants o més de la mateixa edat, adoptats, tutelats o acollits simultàniament.
44.1 Poden ser perceptores de l'ajut les persones progenitores, o la persona progenitora única en el cas de famílies monoparentals, de les famílies que compleixin els requisits d'ingressos establerts en l'article 45 i que es trobin en algun dels supòsits següents:
a) Haver tingut un part doble, o haver adoptat, tutelat o acollit dos infants de menys de 12 anys de manera simultània.
Aquest ajut es pot sol·licitar l'any en el qual té lloc el part o en el qual es dicta la resolució judicial o administrativa constitutiva del vincle i durant els dos anys següents, o el termini que fixi la Llei de pressupostos.
En el cas que els infants tinguin edats diferents, si el més gran fa 12 anys, es perd el dret a l'ajut.
b) Haver tingut un part de tres infants o més, o haver adoptat, tutelat o acollit tres infants o més de menys de 12 anys de manera simultània.
Aquest ajut es pot sol·licitar l'any en el qual té lloc el part o en el qual es dicta la resolució judicial o administrativa constitutiva del vincle, i fins que el més gran faci els 12 anys d'edat, o l'edat que fixi la Llei de pressupostos.
44.2 La persona o persones esmentades en l'apartat anterior només poden demanar l'ajut per part, adopció, tutela o acolliment múltiple sotmès al nivell d'ingressos de la unitat familiar si exerceixen la guarda dels infants.
45.1 El nivell d'ingressos s'ha de determinar en les convocatòries corresponents, però en cap cas no pot superar set vegades l'IRSC, ponderats segons el nombre de persones membres de la unitat familiar.
45.2 A l'efecte de determinar els ingressos ponderats de la unitat familiar, es consideren persones membres de la unitat familiar les persones progenitores, o la persona progenitora en cas de família monoparental, i els seus fills i filles, sempre que hi convisquin.
També es consideren persones membres de la unitat familiar el cònjuge o la persona que convisqui amb un vincle afectiu anàleg amb la persona progenitora dels fills o filles, així com els fills o filles no comuns, sempre que hi convisquin.
45.3 Els ingressos de la unitat familiar es determinen en relació amb la part general i especial de la base imposable de la declaració de l'IRPF del darrer exercici disponible.
45.4 La renda s'ha de ponderar dividint els ingressos totals entre els coeficients següents en funció del nombre total de persones membres de la unitat familiar d'acord amb la fórmula que s'indica.
La fórmula és 3 persones membres = 1; i els coeficients són els següents:
45.5 En cas que una de les persones membres de la unitat familiar tingui el reconeixement legal de persona discapacitada, s'ha d'aplicar la ponderació corresponent a una persona membre més.
45.6 En cas de famílies monoparentals acreditades mitjançant el títol corresponent, s'ha d'aplicar la ponderació corresponent a una persona membre més.
45.7 L'atorgament dels ajuts regulats en aquesta Secció s'ha de realitzar anyalment d'acord amb el que determina l'article 27 d'aquest Decret, en funció de les disponibilitats pressupostàries, del nivell d'ingressos de les famílies sol·licitants i d'altres criteris que s'hagin establert.
46.1 En establir-se la quantia de l'ajut es poden establir diferents imports en funció de l'escalat d'ingressos de la unitat familiar.
46.2 Aquest ajut consisteix en un únic pagament.
Ajut per adopció internacional sotmès al nivell d'ingressos de la unitat familiar
L'objecte de l'ajut per adopció internacional és donar suport econòmic a les famílies que adoptin un infant o més per fer front a les despeses ocasionades pels tràmits necessaris per a l'adopció internacional.
Poden ser persones perceptores de l'ajut per adopció internacional sotmès al nivell d'ingressos de la unitat familiar les persones progenitores, o la persona progenitora en el cas de famílies monoparentals, que compleixin el requisit d'ingressos establert a l'article 50 i que hagin adoptat un infant o infants procedents d'un altre país, i tinguin la sentència, l'acta notarial o la resolució administrativa d'adopció, o qualsevol altra documentació acreditativa de la constitució de l'adopció internacional.
Cada adopció internacional pot ser objecte d'un únic ajut en l'any en el qual l'adopció internacional es constitueix i queda acreditada documentalment davant de l'Institut Català de l'Acolliment i de l'Adopció.
50.1 El nivell d'ingressos s'ha de determinar en les convocatòries corresponents, però en cap cas no pot superar set vegades l'IRSC, ponderats segons el nombre de persones membres de la unitat familiar.
50.2 Les persones membres de la unitat familiar que es consideren a l'efecte de calcular els ingressos de la unitat familiar són els previstos a l'article 45.2 d'aquest Decret.
50.3 Els ingressos de la unitat familiar es determinen d'acord amb l'article 45.3 d'aquest Decret.
50.4 La renda s'ha de ponderar dividint els ingressos totals entre els coeficients següents en funció del nombre total de persones membres de la unitat familiar, d'acord amb la fórmula que s'indica.
En el cas de l'ajut per adopció, la fórmula és 3 persones membres = 1.
50.5 En cas que una de les persones membres de la unitat familiar tingui el reconeixement legal de persona discapacitada, s'ha d'aplicar la ponderació corresponent a una persona membre més.
50.6 En cas de famílies monoparentals acreditades mitjançant el títol corresponent, s'ha d'aplicar la ponderació corresponent a una persona membre més.
50.7 L'atorgament dels ajuts regulats en aquesta Secció s'ha de realitzar anyalment d'acord amb el que determina l'article 27 d'aquest Decret, en funció de les disponibilitats pressupostàries, del nivell d'ingressos de les famílies sol·licitants i d'altres criteris que s'hagin establert.
Aquest ajut consisteix en un únic pagament per l'import total de l'ajut i amb independència del nombre d'infants adoptats de manera simultània.
Procediment d'atorgament de les prestacions econòmiques i dels ajuts per a les famílies
52.1 Les sol·licituds per concórrer a les prestacions econòmiques i als ajuts a les famílies s'han de formalitzar en impresos normalitzats que es faciliten a les dependències del departament competent en matèria de polítiques familiars, a les dependències que consten al portal d'Internet d'aquest departament i, a través d'Internet, al mateix portal esmentat o al de la Generalitat de Catalunya.
52.2 Les sol·licituds s'han de presentar a les dependències relacionades al portal del departament competent en matèria de polítiques familiars, o bé de qualsevol de les maneres regulades a l'article 38 de la Llei 30/1992, de 26 de novembre, de règim jurídic de les administracions públiques i el procediment administratiu comú.
52.3 Les sol·licituds de les prestacions i dels ajuts previstos en aquest Decret també es poden formalitzar telemàticament, d'acord amb el procediment establert a l'annex 2 de l'Ordre BEF/34/2003, de 28 de gener, publicada al DOGC núm. 3812, de 31.1.2003, a través del portal de la Generalitat de Catalunya o el que s'estableixi en el futur.
Termini de presentació de les sol·licituds
53.1 Les sol·licituds per a la prestació econòmica per infant a càrrec, en la primera anualitat, s'han de presentar, per gaudir-ne la primera anualitat, l'any natural del naixement, de l'adopció, de la tutela o de l'acolliment; si aquest té lloc durant el darrer trimestre de l'any, el termini de presentació finalitza el dia 31 de març de l'any següent.
Les persones que ho demanin amb posterioritat als terminis assenyalats, i mentre es compleixin els requisits previstos en aquest Decret per ser persones perceptores de la prestació econòmica per infant a càrrec, poden presentar les sol·licituds durant tot l'any natural i en comencen a gaudir aquesta anualitat, sense que puguin demanar la prestació d'anualitats anteriors.
53.2 Les sol·licituds per a la prestació econòmica per part, adopció, tutela o acolliment múltiple s'han de presentar l'any natural del naixement o de la constitució de l'adopció, de la tutela o de l'acolliment múltiple; si aquest té lloc durant el darrer trimestre de l'any, el termini de presentació finalitza el dia 31 de març de l'any següent.
53.3 Les sol·licituds per a l'ajut per part, adopció, tutela o acolliment múltiple sotmès al nivell d'ingressos de la unitat familiar s'han de presentar en els terminis que estableixi la convocatòria anual corresponent.
53.4 Les sol·licituds per a l'ajut per adopció internacional sotmès al nivell d'ingressos de la unitat familiar s'han de presentar en els terminis que estableixi la convocatòria anual corresponent.
54.1 Les sol·licituds de les prestacions econòmiques han d'anar acompanyades de la documentació (l'original i la fotocòpia o fotocòpia compulsada) següent:
a) Documents identificadors de la/les persona/es sol·licitant/s, excepte en cas de disposar de títol de família nombrosa o monoparental emès per l'òrgan directiu que tingui atribuïdes funcions en matèria de polítiques familiars.
b) Llibre o llibres de família complets o sentència, acta notarial o resolució administrativa de l'adopció, únicament en el cas que aquest document no s'hagi lliurat prèviament a l'Institut Català de l'Acolliment i de l'Adopció o que no consti en el llibre de família; o resolució judicial de tutela o administrativa d'acolliment familiar.
c) Resolució judicial en procediments de família que estableixi a qui correspon la guarda de l'infant o infants, si escau.
d) Títol de família nombrosa o família monoparental, només en cas que aquest no hagi estat emès per la Secretaria de Polítiques Familiars i Drets de Ciutadania.
54.2 Les sol·licituds de l'ajut per part, adopció, tutela o acolliment múltiple sotmès al nivell d'ingressos de la unitat familiar han d'anar acompanyades de la documentació següent:
a) La documentació esmentada en l'apartat anterior.
b) El certificat de convivència de la persona o persones sol·licitants a la data de presentació de la sol·licitud.
c) La declaració de l'IRPF del darrer exercici disponible de totes les persones membres de la unitat familiar de les quals escaigui, llevat que questes persones autoritzin l'òrgan gestor a obtenir les dades econòmiques directament de l'Agència Tributària de Catalunya o de l'administració tributària que correspongui.
54.3 Les sol·licituds de l'ajut per adopció internacional sotmès al nivell d'ingressos de la unitat familiar han d'anar acompanyades de la documentació esmentada en l'apartat primer, lletres a i d, d'aquest article.
54.4 En tot cas, no cal adjuntar la documentació esmentada abans si ja consta en arxius o fitxers de la Generalitat de Catalunya, d'acord amb el previst a l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú.
55.1 La documentació que cal aportar juntament amb la sol·licitud s'ha de presentar quan escaigui en suport paper d'acord amb el que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú, en tant no sigui possible verificar totes les dades necessàries per a l'aprovació de l'expedient de les prestacions i dels ajuts, d'acord amb la informació de què disposa la Generalitat de Catalunya, o d'altres administracions públiques i en tant no es disposi dels mitjans tècnics que permeti la validació de les dades i la presentació de documents i còpies electròniques.
55.2 Es preveu un termini de 10 dies des de la presentació telemàtica de la sol·licitud per poder annexar, en el moment que sigui tècnicament possible, els documents i les còpies electròniques a través dels portals establerts en aquest Decret.
Validació de dades de l'ajut per adopció internacional sotmès al nivell d'ingressos de la unitat familiar
L'Institut Català de l'Acolliment i de l'Adopció ha de certificar a l'òrgan gestor que les famílies sol·licitants de l'ajut han aportat la sentència, l'acta notarial o la resolució administrativa d'adopció, o qualsevol altra documentació acreditativa de l'adopció internacional vàlidament constituïda i la data d'aquesta.
57.1 La tramitació del procediment d'atorgament de les prestacions econòmiques i dels ajuts a les famílies correspon a l'òrgan directiu que tingui atribuïdes funcions en matèria de polítiques familiars i la resolució, a la persona titular d'aquest òrgan directiu.
57.2 El termini màxim per emetre i notificar la resolució de les prestacions econòmiques és de sis mesos a comptar de l'endemà de la data de presentació de les sol·licituds.
El termini màxim per emetre i notificar la resolució dels ajuts econòmics s'ha de determinar a les convocatòries corresponents.
57.3 Un cop transcorregut el termini fixat sense que s'hagi notificat resolució expressa, s'ha d'entendre desestimada la sol·licitud d'atorgament de les prestacions econòmiques o dels ajuts.
Contra la resolució, que no exhaureix la via administrativa, es pot interposar un recurs d'alçada en el termini d'un mes davant la persona titular del departament competent en matèria de polítiques familiars, en els termes que estableixen els articles 114 i següents de la Llei 30/1992, de règim jurídic de les administracions públiques i del procediment administratiu comú.
Obligacions de les persones perceptores
59.1 Les persones perceptores de les prestacions econòmiques i dels ajuts han de facilitar tota la informació que els requereixi l'òrgan gestor, la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.
59.2 En el cas que canviï alguna de les circumstàncies familiars que donen dret a la percepció de la prestació econòmica o de l'ajut, o a la quantia a la qual donin dret, les persones perceptores ho han de notificar al departament competent en matèria de polítiques familiars dins del mes següent a la producció del fet.
59.3 L'incompliment de l'obligació de notificar les modificacions que comporti la impossibilitat d'abonar la prestació econòmica o l'ajut implica l'extinció del dret a la prestació de les persones destinatàries.
59.4 En el cas que no s'hagin notificat les modificacions de les circumstàncies familiars dins del termini establert i s'hagi produït un pagament indegut, les persones perceptores han de retornar la quantia pagada indegudament en el termini d'un mes a partir del pagament.
59.5 L'Administració de la Generalitat, sens perjudici del seu dret a fer ús de la via de constrenyiment per les quantitats lliurades sense que es donin els requisits per gaudir de la prestació corresponent, pot, si en els exercicis següents hi ha dret a percebre alguna prestació de la mateixa naturalesa, compensar les quantitats pagades indegudament mitjançant resolució que així ho acordi.
60.1 L'òrgan gestor ha d'iniciar un procediment de reintegrament de les prestacions econòmiques i dels ajuts concedits i abonats indegudament de conformitat amb la legislació vigent.
60.2 L'òrgan gestor pot verificar en qualsevol moment la veracitat de les dades facilitades per obtenir les prestacions econòmiques i els ajuts.
60.3 El procediment de reintegrament de les prestacions econòmiques i dels ajuts pagats indegudament queden subjectes al règim general establert al Reglament general de recaptació.
Gestió per part de la xarxa d'oficines d'atenció a la ciutadania
La xarxa d'oficines d'atenció a la ciutadania col·labora en les diferents fases del procediment de tramitació dels títols de família nombrosa i de família monoparental i de les prestacions econòmiques i dels ajuts regulats en aquest Decret, d'acord amb el Decret 338/1995, de 28 de desembre, de regulació de la Xarxa d'Oficines de Benestar Social.
Aquesta funció s'atribueix igualment als punts d'atenció ciutadana dels serveis territorials del departament competent en matèria de polítiques familiars.
Beneficis i avantatges per a les famílies amb títol
L'òrgan directiu que tingui atribuïdes funcions en matèria de polítiques familiars del departament competent en matèria de polítiques familiars ha de promoure beneficis i avantatges per a les famílies amb títol de família monoparental o de família nombrosa, tant des de l'àmbit de les administracions públiques com del de les institucions i entitats i de les empreses privades, i n'ha de donar la publicitat corresponent, especialment a través del web del departament.
L'anualitat de 2009, les prestacions econòmiques i els ajuts per a les famílies del capítol 5 es regeixen per les ordres de convocatòria corresponents.
Es faculta la persona titular del departament competent en matèria de polítiques familiars per dictar les disposicions que siguin necessàries per a l'execució del que estableix aquest Decret.
Es faculta la persona titular del departament competent en economia i finances per dur a terme les adaptacions pressupostàries per donar compliment al que disposa aquest Decret.
Aquest Decret entra en vigor als vint dies de la seva publicació, excepte el capítol 5, relatiu a les prestacions econòmiques i als ajuts per a les famílies, el qual entra en vigor el dia 1 de gener de 2010.
Barcelona, 29 de setembre de 2009